Rien Poortvliet
Marius Harm "Rien" Poortvliet (Schiedam (Zuid-Holland), 7 a viz Eost 1932 – Soest (Utrecht), 15 a viz Gwengolo 1995) a oa un treser hag ul livour izelvroat, ur mestr war an taolenniñ al loened. Brudet e oa ivez evit bezañ aozet skeudennoù al levr « Leven en werken van de Kabouter » ("Buhez hag oberennoù ar c'hornandoned") skrivet gant an Izelvroad Wil Huygen 1922-2009 hag adembannet meur a wech abaoe.
Ur c'honter dre skeudennoù e oa R. Poortvliet : e dresadennoù a gont istorioù drezo o-unan, dibaot a wech e lenner un alc'hwez berr en o c'hichen. Ur skeudennaouer levrioù ne oa ket : diwar e skeudennoù e veze savet skridoù.

Buhez 
Mab henañ Zacharias Poortvliet, ur plastrer, hag e wreg Cornelia e oa Rien. Petra bennak ma oa yaouank-tre pa ziskouezas bezañ donezonet evit an tresañ ez enebas e dud, protestanted strizh anezho, ouzh e c'hoant da vont da arzour.

Echuet gantañ e studioù eil-derez, ma kejas ouzh e wreg Corrie Bouwman, ez eas da implijer yaouankañ un ti bruderezh kent ober e servij-soudard er Morlu ma skeudennaouas ar mareadeg Alle Hens ("Kement dorn a zo"). Goude-se e kavas labour e skourr ar bruderezh an embregerezh Unilever.
E-kichen tresañ familhoù eürus o tebriñ soubenn pe o skaotañ al listri e skeudennaoue R. Poortvliet levrioù evit ar vugale skrivet gant Jaap ter Haar (1922-1998).

Labour a-walc'h en devoa an skeudennaouer e dibenn ar bloavezhioù 1960 evit bevañ diwar e arz, ha mont da hemolc'hiñ gant e zaoulagad digor-bras : e 1972 e voe embannet e levr kentañ, Jachttekeningen ("Tresadennoù hemolc'h") ma taolenne loened ha gweledvaoù gant tresadennoù ha dourlivadurioù.

Adalek 1976 e skeudennaouas troioù-kaer ar c'hornandoned evit an ti-embann Van Holkema & Warendorf e Bussum (Noord-Holland) ; 61 embannadur eus al levr kentañ zo bet betek-henn. Gant ar c'hornandoned-se e voe brudet Rien Poortvliet er bed a-bezh : troet e meur a yezh e voe al levrioù, ha tresadennoù-bev a voe graet e 1985.

Plijout kenañ a rae oberennoù Rien Poortvliet d'an dud dre vras, daoust da arzvarnourien lavaret e oa an arzour un den pilpous pa daolenne ker brav an natur padal e oa un hemolc'her daonet. Berz a reas an arzour er skinwel pa voe unan eus izili ar c'hoari Ao Vader, Zo Zoon ("Mab e dad eo Kadiou" ; 1978-1982, ur wezh e 1990).

D'ar 15 a viz Gwengolo 1995 e varvas Rien Poortvliet en e 63 bloaz diwar krign-bev an eskern e Soest, e-kichen e wreg Corrie Bouwman hag o daou vab.

Enorioù 
Er bloaz 1976 e tegemeras R. Poortviet digant daouarn ar priñs Bernhard van Lippe-Biesterfeld (1911-1980) ar Zilveren Anjer ("Jenoflenn Argant") a vez deroet bep bloaz da dud dibar war dachenn ar sevenadur, evit bezañ kemeret perzh e kelenn d'ar vugale doujañ d'an natur dre e levrioù Jachttekeningen (1972), ... de Vossen hebben holen ("... al lern o deus douarennoù") (1973) ha Te hooi en te gras ("Re a foenn ha re a c'heot") (1975).

Er bloaz 1992 e tigoras ar priñs Bernhard ar Rien Poortvliet Museum e ti-kêr kozh Middelharnis (Zuid-Holland) ; freuz-stal a reas ar mirdi e 2006, met digoret e voe a-nevez e miz Gouere 2009 war Enez Tiengemeten e kêr Hoeksche Waard  (Zuid-Holland).

Oberennoù
  Un dibab oberennoù eo al listennig-mañ.
 Op verkenning bij de dieren ("Imbourc'hiñ al loened", skrid gant Han Rensenbrink, 1962) — ISBN 978-90-6113-001-7 (Eil embannadur, 1970)
 Jachttekeningen (1972) 
  Dessins de chasse 
 ...de Vossen hebben holen (1973) 
  Le Bestiaire sauvage 
 Hij was een van ons (1974), "buhez Jezuz Nazaret" 
  Il était l'un des nôtres 
 Te Hooi en te gras (1975), a-zivout buhez ar gouerien 
 Leven en werken van de Kabouter (1976, skrid gant Wil Huygen) 
  Les Gnomes 
 Het brieschend paard (1978), "Ar marc'h o yudal" 
 Van de hak op de tak (1980), emvuhezskrid skeudennaouet gant an aozer 
 De oproep der Kabouters (1981, "Galv ar c'hornandoned", skrid gant Wil Huygen) 
  Le livre secret des gnomes 
 Braaf (1983) 
  Le grand livre des chiens 
 De ark van Noach of Ere wie ere toekomt (1985) 
  L'Arche de Noé 
 Langs het tuinpad van mijn vaderen (1987, "A-hed hent liorzh ma zadoù", diwar-benn e hendadoù adalek ar bloaz 1600) 
  Mon pays retrouvé 
 Het boek van Klaas Vaak en het ABC van de slaap (1988 skrid gant Wil Huygen) 
  Le Marchand de sable et l'abécédaire du sommeil 
 De tresoor van Jacob Jansz. Poortvliet (1991, a-zivout buhez un den boutin e 1566 a-raok Brezel ar Pevar-Ugent Vloaz) 
 Aanloop (1993) 
  L'Affût 
 Kabouter kinderversjes (1994), rimadelloù evit lakaat ar c'hornandoned da gousket) 
 Van een kabouter die niet met vakantie wil (1995), "Diwar-benn ur c'hornandon na fell ket dezhañ mont e vakañsoù" 
 Kabouter Spreekwoordenboek (dalif, 1996, "Geriadur krennlavarioù ar c'hornandoned", skrid gant Wil Huygen) 
 Het Kabouterkookboek – Recepten voor kabouters van 0 - 400 jaar (dalif, 2003, "Levr kegin ar c'hornandoned – Rekipeoù evit kornandoned oadet 0-400 vloaz", skrid gant Wil Huygen) 
 Tussen gaap & slaap (dalif 2003, "Etre bazailhat ha kousket", adembannadur azgwelet eus Het boek van Klaas Vaak en het ABC van de slaap 1988) 
 De wereld van de kabouter (dalif 2010, "Bed ar c'hornandon", skrid gant Wil Huygen) 
  Le monde des gnomes

Liammoù diavaez
  
  
   Kavet : 14 Du 2021

Notennoù

Ganedigezhioù 1932
Marvioù 1995
Arzourien an Izelvroioù